Vermiste leerling met ouers herenig | Netwerk24
Deur Verslaggewer 27 Februarie 2020 09:59
Die leerling van die Lanternskool in Roodepoort wat Maandag weggeraak het, is Woensdagaand met haar ouers herenig.
Kate Mpho Spies (13), 'n leerling aan dié remediërende skool vir leergestremde leerlinge vanaf gr. 1 tot 12, moes haar pa Maandag buite die skool ontmoet, maar sy was nie daar toe hy by die skool opdaag nie.
Medeleerlinge het Kate Woensdag in 'n straat in Roodepoort sien stap en die skool in kennis gestel, lui 'n verklaring deur die Gautengse departement van onderwys.
Kate Mpho Spies (13) van die Lanternskool in Roodepoort is Woensdag in 'n straat in Roodepoort gevind nadat sy Maandag vermis geraak het. Foto: Missing Children SA
Sy is omstreeks 18:00 met haar ouers herenig.
Volgens die verklaring sal hulle Kate Donderdag vir 'n mediese ondersoek neem. Die onderwysdepartement se maatskaplike eenheid sal ook die gesin bystaan.
Panyaza Lesufi, LUR van die departement, skryf in die verklaring hy is verlig Kate is gevind.
"Ons doen 'n beroep op die skoolgemeenskap om altyd bedag te wees op die veiligheid van ons kinders."